Mazurek, Milan, poslanec NR SR (2018-03-26):
Drahé kolegyne, kolegovia, vážený pán predsedajúci, tak som nečakal, že tak rýchlo sa dostanem na rad ani že v Národnej rade bude tak málo poslancov, keď rokujeme o tak dôležitej téme, ale niet sa čomu diviť. Ťažko teraz opätovne hovoriť o programovom vyhlásení vlády, pretože to tu bolo opomínané už nespočetne veľakrát. Ako bolo spomínané, celé state v tomto programovom vyhlásení vlády... (Ruch v sále.) Celé state v tomto programovom vyhlásení vlády boli odkopírované z pôvodného programového vyhlásenia vlády ešte z roku 2016 a pán nový premiér Pellegrini si nedal ani toľko práce, aby si to medzitým prečítal a odstránil úplné absurdity a banálne nezmysly, ktoré sa tam takto objavili a boli predložené na schválenie priamo pred najvyšší zákonodarný orgán Slovenskej republiky, to znamená, ukázal nielen poslancom Národnej rady, ktorých si síce vážiť nemusí, ale hlavne občanom, ktorých by si ako predseda vlády vážiť mal, za čo mu reálne stoja. Ani si len nedokázal prečítať svoje vlastné programové vyhlásenie a, ako hovorím, odstrániť jasné nezmysly, ako to, že chce zabezpečiť dobrý, bezpečný a kvalitný priebeh nášho predsedníctva v Európskej únii v rámci roku 2016, teda z prelomu roku 2016 a 2017. Každopádne vystupovali tu iba opoziční poslanci. Vládni poslanci neboli schopní, resp. nechceli prísť obhajovať toto nové programové vyhlásenie vlády aj celkovo dôveru voči týmto personálnym obsadeniam na jednotlivých ministerských postoch, pretože povedzme si rovno, obhájiť sa to jednoducho nedá. Každopádne nalejme si čistého vína, poďme sa baviť otvorene, hovorme si jasne, čo za ľudia sa dnes reálne chcú dostať k moci, čo za ľudia reálne chcú kritizovať týchto síce skorumpovaných mafiánov, klamárov, podvodníkov, ľudí, ktorí zdevastovali Slovensko, ktorí ho zničili, ktorí ho dostali do stavu, v akom je dnes, aj napriek tomu, že pán Pellegrini tu vystúpil a hovoril o tom, ako nám rastú mzdy, ako sa máme dobre, ako sa občanom jednoducho darí, ako sa všetci máme perfektne, ako klesá nezamestnanosť. Tak na druhej strane tu chcú vystupovať ľudia, ktorí podporujú príval imigrantov, chcú ratifikovať Istanbulský dohovor, otvorene útočia na všetky národné a kresťanské hodnoty, na ktorých stojí celá naša civilizácia, vystupujú tu s úplnými absurdnosťami a nezmyslami a občania Slovenskej republiky by im mali dať tú dôveru, aby oni vládli, aby oni zastupovali Slovensko. Tá politická situácia, tá vládna kríza aj celkovo politické obsadenie tohto pléna je tak roztrieštené, tak hrozné a tak skutočne bez akejkoľvek vízie alebo akejkoľvek možnosti pre občanov Slovenskej republiky do budúcnosti počítať s nejakou normálnou vládou, ktorá prestane klamať, prestane kradnúť, zastaví toto drancovanie slovenskej zeme a prinavráti moc do rúk práve občanom Slovenskej republiky, ktorým podľa ústavy moc reálne aj patrí. Pretože ak by práve vládu pána Pellegriniho nahradila nejaká vláda s Matovičom a Sulíkom, s ľuďmi z tejto „Slovenskej arabskej strany“, ako ju nazývam, alebo s OĽANO, kde 19 poslancov má 27 rôznych názorov, tak by to pre Slovensko nebola práve o nič väčšia výhra. Ale toto je práve najsmutnejšie, že na jednej strane máme zlodejov, podvodníkov, mafiánov, oligarchov, ľudí priamo napojených na organizovaný zločin, ľudí, ktorí priamo vytunelovali, rozkradli, zničili celé národné hospodárstvo, a na druhej strane máme bláznov, ktorí neváhajú zneužívať smrť dvoch nevinných ľudí na svoje vlastné politické ciele, politické účely. Máme tu ľudí, ktorí chcú hovoriť, že pohlavie je nejaká sociálna, nejaký sociálny konštrukt, že to vôbec nemá žiaden biologický základ, že keď ja si teraz, zajtra poviem, že som žena, tak kľudne môžem byť žena, že jednoducho je to tak. Proste takíto ľudia chcú vládnuť, takíto ľudia chcú vytvárať hodnoty, či už na ministerstve školstva, takíto ľudia chcú učiť naše deti a vysvetľovať im, čo je v živote správne. A ako sa má na toto pozerať bežný, normálny slovenský občan, ktorý chodí od pondelka do piatku do práce, ktorý sa stará, ktorý vychováva deti, ktorý má svoju rodinu a chce, aby aj v budúcnosti mohli jeho deti žiť v normálnom, slušnom štáte, bezpečnom štáte, v štáte bez imigrantov, v štáte bez úchylov, v štáte bez zlodejov, bez podvodníkov, bez klamárov, bez týchto privatizérov, oligarchov a všetkých podvodníkov, o ktorých tu môžme hovoriť snáď donekonečna. Keď sa na to pozriem, ja to poviem otvorene, jedinú nádej, jedinú možnosť a záchranu vidím práve v Ľudovej strane Naše Slovensko. Jediní nemáme žiadnu korupčnú kauzu, jediní sme sa nezapojili do všetkých tých vašich podvodov, jediní sme si zachovali svoju národnú a kresťanskú identitu, hodnoty. Jediní nemáme problém povedať otvorene, čo si myslíme úplne o každom, či už je z tejto fiktívnej opozície, či už je z tejto koalície zlodejov, klamárov a podvodníkov a ľudí, ktorí dnes majú jeden názor, zajtra úplne opačný, pozajtra zase iný, a ľudí, ktorí to dotiahli so Slovenskom tam, kam to jednoducho dotiahli. Je veľmi smutné, že obrovská vôľa občanov Slovenskej republiky, ktorá hlása, resp. ktorá túži po zmene, ktorá chce naozaj zmenu v tomto štáte, ktorá už nechce ďalej nechať týchto skorumpovaných mafiánov vládnuť, je zneužívaná ľuďmi práve z tohto opozičného politického spektra na svoje vlastné politické účely. Bohužiaľ, tí ľudia, ktorí protestujú v uliciach, tí ľudia, ktorí sa snažia dosiahnuť zmenu, sú naozaj čestní ľudia, sú to ľudia, ktorí naozaj nechcú žiť v mafiánskom štáte, sú to ľudia, ktorí naozaj nechcú sledovať, ako sú novinári a ich snúbenice vraždení len preto, že napíšu niečo o vládnych politikoch a mafiánoch, ktorí stoja za nimi v úzadí. Ale sú zneužívaní, ich hlas, ich vôľa, na politické účely a ambície ľudí, ktorí vôbec, vôbec nie sú iní ako tí, ktorí dnes reálne vládnu. A toto je práve na tom najsmutnejšie. Mnoho sa tu hovorilo o tom, prečo boli tie protesty odvolané a prečo sa teraz deje ten protest pred parlamentom, prečo po tom, ako Andrej Kiska povedal „prestaňme protestovať, dajme šancu tejto vláde“, naraz všetko stíchlo a nebol jediný problém. Hovorilo sa o tom, že za týmito protestami v úzadí celých týchto zmien je George Soros, vystúpil s tým práve Robert Fico, keď chcel odpútať pozornosť medzi tým, ako sa s Bélom Bugárom pekne dohadovali na ďalších kšeftoch a na tom, ako napália celú slovenskú verejnosť. Nato vystúpila opozícia, ktorá nemohla práve Robertovi Ficovi jasnými, tvrdými, zreteľnými argumentami vysvetliť, že on nie je v ničom iný ako tieto Sorosove bábky a mimovládne organizácie, ktoré sa, áno, podieľajú na týchto protestoch, tak prišli s tým, že to sú konšpiračné teórie, že to sú výmysly, to sú nezmysly, to neexistujú žiadne prepojenia. Sorosove peniaze na Slovensku, čo ste sa zbláznili? Dokonca že Soros ani neexistuje, že to je len nejaký starý starček, ktorý na dôchodku hraje golf a o nič sa nestará. Tak sme si dali tú prácu, no a pozreli sme sa, že či to je s tým Georgeom Sorosom naozaj také, ako sa hovorí, či to je naozaj len záležitosť nejakých konšpiračných teoretikov. Ja nebudem hovoriť o tom, že tu George Soros chodí po námestiach a rozdáva ľudom peniaze do rúk, že George Soros priamo organizuje tieto protesty alebo že sa snaží nejakým spôsobom kritizovať vládu. Ja budem hovoriť o tom, že práve peniaze tohto miliardára sa podieľali na mnohých prevratoch v mnohých štátoch celého sveta a že aj práve v tomto prípade môžme vidieť určitú spojitosť. Keď sa pozrieme na organizátorov tohto protestu, z akého prostredia vzišli, kto za nimi stojí a ako sa reálne zneužíva vôľa a hnev ľudí, čestných ľudí, na Slovensku na dosahovanie politických cieľov, tak zistíme, že práve ľudia, ktorí organizujú tieto protesty, pochádzajú z prostredia Petit Pressu, ktorý vydáva denník SME. A keď sa pozrieme na to, ako Petit Press vlastne vznikal a kto je na jeho čele, tak zistíme, že je to nejaký Alexej Fulmek. A keď sa pozrieme bližšie na tohto pána Alexeja Fulmeka, tak zistíme, že je členom Board of Directors v Media Development Investment Fund, to je americká organizácia, ktorú, hádajte, kto založil, resp. za koho peniaze boli, je financovaná, bola financovaná? Za peniaze Nadácie otvorenej spoločnosti. A kto založil Nadáciu otvorenej spoločnosti? George Soros. No a tento pán Alexej Fulmek sedí v tejto rade riaditeľov s istým pánom Houstonom Spencerom, ktorý okrem toho, že sa podieľa na riadení tohto Sorosovho investičného fondu, ktorý zakladá rôzne mediálne organizácie, rôzne médiá, tzv. opozičné médiá, tak je dokonca aj riaditeľom strategických operácií pre Nadáciu otvorenej spoločnosti a pre Sorosov ekonomický a vývojový fond. On sa tak normálne nazýva Sorosov ekonomický a vývojový fond. Tak s týmto pánom sedí pán Alexej Fulmek, riaditeľ Petit Pressu, ktorý vydáva denník SME, v jednom vedúcom zoskupení riaditeľov amerického investičného fondu na podporu tzv. opozičných médií. No a keď sa pozrieme na to, ako vlastne denník SME vznikal, tak zistíme, že Petit Press si požičal práve od tohto Sorosovho investičného fondu peniaze s 2-percentným úrokom na to, aby si mohol založiť svoju tlačiareň a vydávať tento denník SME. No a keď potom prídeme priamo k organizátorom týchto protestov, tak zistíme, že organizátori sú vlastne Peter Nagy, jeho žena, ktorí pracujú práve v Petit Presse, druhá zase pracuje v Komenského inštitúte priamo pod patronátom Andreja Kisku a pod patronátom a sponzorstvom firmy Esset, ktorá zase sponzoruje Denník N, ktorého celá redakčná rada pochádza práve z Petit Pressu, to znamená priamo so Sorosových peňazí. A ďalšia z organizátorov, pani, resp. slečna Karolína Farská pochádza práve zo Slovenskej debatnej asociácie, ktorú založila Nadácia otvorenej spoločnosti, priznal to aj pán Martin Poliačik, jej bývalý riaditeľ. A môžme sa to aj dočítať vo výročných správach. A Nadácia otvorenej spoločnosti komu patrí? Opäť pánovi Sorosovi. To znamená, nie je to len záležitosťou konšpiračných teoretikov, nejakých jašterov a podobných nezmyslov, môžte sa z toho smiať aj tam na balkóne, novinári, ale je to jednoducho pravda, tieto veci sú jednoducho overiteľné. Peniaze tohto miliardára skutočne ovplyvňujú dianie, ovplyvňujú médiá a ovplyvňujú to, ako sa vyvíja verejná mienka v mnohých štátoch Európy. Ale teraz, čo je dôležité, ja netvrdím, že George Soros stojí priamo za týmito vecami, že George Soros nejakým spôsobom chce vyvolať na Slovensku prevrat alebo niečo podobné, ale nalejme si čistého vína v tejto téme, pretože je to dôležité, nemôžme sa tváriť, že nejaké peniaze tohto pána nijakým spôsobom nezasahujú do ničoho a že je to len konšpiračná teória. To by bola jednoducho hlúposť. A bola by aj hlúposť nejakým spôsobom si myslieť, že bohatí, extrémne bohatí ľudia s určitými politickými ambíciami nebudú využívať svoje obrovské finančné zdroje na to, aby manipulovali vlády, na to, aby využívali médiá vo svoj vlastný prospech, na to, aby formovali verejnú mienku tak, aby dosahovali svoje politické ambície. To by bolo naivné očakávať, že títo extrémne bohatí ľudia toto robiť nebudú. Každopádne mne je naozaj, naozaj úprimne ľúto tých mladých ľudí, ktorí sú takto zneužívaní Matovičom, Sulíkom a celou touto bandou na to, aby sa na Slovensku veci síce trošku zmenili, ale či k lepšiemu, kto to dnes môže povedať? Ľudová strana naše Slovensko, ako sme otvorene povedali niekoľkokrát, je za predčasné parlamentné voľby, pretože táto vláda, ktorá tu vznikla, nemá žiadny demokratický, legitímny mandát. Ako bolo spomínané, strana SIEŤ, ktorá bola volená občanmi, neexistuje a strana pána Bugára MOST – HÍD bola volená s tým, že si dala po Slovensku bilbordy, či si vieme predstaviť vládu bez SMER-u. To znamená, pán Bugár išiel do týchto volieb, resp. do volebnej kampane s tým, že chce vládu bez SMER-u. No a vidíme reálne, ako to dopadlo. To znamená, hovoriť o nejakom demokratickom, legitímnom mandáte získanom vo voľbách pre túto vládu pána Petra Pellegriniho je absolútne scestné. To znamená, predčasné voľby sú jediným správnym riešením. A verím tomu, že k nim nejaký spôsobom dôjdeme, že sa k nim nejakým spôsobom dopracujeme, aby občania mali reálnu otvorenú možnosť odovzdať svoj hlas a povedať jasne, čo si myslia a koho chcú, aby na Slovensku vládol. Pretože tak ako nepodporíme túto vládu, vládu, ako hovorím znovu, podvodníkov, oligarchov, klamárov a mnoho naivných poslancov alebo poslancov, ktorí sa tvária ako bezduché hlasovacie schránky a nechajú si zaplatiť za čokoľvek, za čo zahlasujú, tak nikdy nepodporíme ani vládu ľudí, ako je Sulík a Matovič, pretože to by pre Slovensko naozaj nebola vôbec žiadna zmena. Hovorilo sa, že sa v politike nemajú vyvolávať vášne, že politika má byť o slušnosti, že sa v politike máme snažiť reálne dosiahnuť nejaké zmeny. Ale keď sa pozriete na správanie strán SaS a správanie strany OĽANO, ktorí otvorene povedia, že nezahlasujú za návrh, ktorý je dobrý pre všetkých slušných ľudí a ktorým by mohli pomôcť Slovensku, len preto, že ho predkladá niekto, koho nemajú radi, tak akým spôsobom by títo ľudia reálne Slovensku pomohli? Hovoriť znovu o tejto vládnej koalícii, ako hovorím, je zbytočné, pretože sa nezmení nič. A keď budeme hovoriť o nejakom priamom personálnom obsadení, tak nikto z týchto opozičných politikov, tzv. opozičných politikov, nekritizoval napríklad Gábora Gála, ktorý na výbore pre ľudské práva otvorene povedal, že chcú opäť otvoriť tému ratifikácie Istanbulského dohovoru. Dúfam, že je s tým práve strana SNS spokojná, že jednoducho sa im to páči, pretože toto reálne povedal nový minister spravodlivosti. A ja sa nemôžem prestať diviť, že nikto z opozície tieto veci nenapadol. Pretože podľa mňa je Gábor Gál ešte väčším výsmechom spravodlivosti ako práve Lucia Žitňanská. No a dať na funkciu ministra vnútra pána Druckera, ktorý bol už snáď ministrom všetkého, čo na svete existuje, tak to je rovnaký výsmech do tváre všetkým slušným ľuďom. Pretože ľudia chceli zmenu, ľudia chceli vyšetrenie tej kauzy, ľudia chcú, aby boli potrestaní vinníci korupcie, zlodejstva, mafiánstva, ktoré sa na Slovensku rozmohlo ako nikdy predtým. No pán Drucker, ktorý poslušne slúžil tejto vládnej koalícii, neprinesie nijakú zmenu. A hlavne, čo tu sedím tieto dva roky, tak pán Drucker je autorom návrhu na oddlženie slovenských nemocníc, kedy ste použili 600 mil. z daní občanov Slovenskej republiky na to, aby ste oddlžili nemocnice. S tým prišiel pán Drucker. Ale zabudol prísť s tým, aby, s návrhom, aby sme potrestali tých, ktorí sú za toto zadlženie slovenských nemocníc jednoducho zodpovední. To znamená, túto vládu určite nepodporíme. Určite nezahlasujeme za, práve naopak, budeme jasne proti. A ostáva nám len dúfať, že sa v určitých ľuďoch ozve nejaký skrytý vnútorný hlas, nejaké svedomie a povedia jasne, že občania majú právo normálne v demokratických, legitímnych parlamentných voľbách rozhodnúť o tom, kto má na Slovensku vládnuť. O téme miliardára Georgea Sorosa som chcel hovoriť iba preto, aby sa tu jasne vyjadrilo, že ten človek naozaj existuje, naozaj ovplyvňuje mnohé veci, naozaj financuje množstvo organizácií a vytláčať túto tému do akýchsi konšpiračných teórií je nielen zbabelé a naivné, ale je to aj špinavá politická hra určitých médií, ktoré sa snažia zastierať realitu, ako to už napríklad pri našej politickej strane poznáme naozaj dôverne. Ďakujem. (Potlesk.)